Covid-19: Gevalle in SA neem steeds stadig toeDie styging in Covid-19-gevalle in Suid-Afrika. Die totale getal Covid-19-gevalle in Suid-Afrika staan nou op 1462. Dit het dus met 82 gevalle of 6% toegeneem sedert Woensdag. Dit is ŉ redelik stadige toename in vergelyking met verlede week toe gevalle daagliks met tussen 20% en 40% toegeneem het. Dié syfer kan egter skeefgetrek word deur ŉ toename in die aantal uitstaande toetsuitslae of persone wat die siekte onder lede het en nie hulself laat toets nie. Zweli Mkhize, minister van gesondheid, het Donderdagaand die jongste syfers bekendgemaak. Hy sê beamptes wag steeds om te bevestig of daar wel sedert Woensdag nog twee sterftes weens Covid-19 in Suid-Afrika plaasgevind het. Teen Woensdag het vyf mense reeds weens dié siekte in die land gesterf. Mkhize meen Suid-Afrikaners sien reeds die effek van die streng regulasies wat die afgelope week toegepas is, om die verspreiding van die virus te bekamp. “Die feit dat ons die grense toegemaak het en mense grotendeels in hul huise is, beteken daar is nie groot groepe mense wat met mekaar meng nie,” sê hy. “Maar dit is steeds te vroeg om behoorlike gevolgtrekkings te maak.” Die Wes-Kaap het die grootste toename in gevalle getoon. Dié provinsie se getal het met 27 gevalle toegeneem van 326 tot 353. Die aantal gevalle in KwaZulu-Natal het met 20 toegeneem van 186 tot 206 en in Gauteng is 18 nuwe gevalle aangemeld, wat die getal gevalle hier opstoot van 645 tot 663. Dié provinsie het steeds die meeste gevalle. Die Noord-Kaap het nog die minste gevalle (7) aangemeld en dit wil voorkom of geen nuwe gevalle die afgelope 24 uur hier aangemeld is nie. Daar is egter 94 gevalle wat nog nie aan ŉ bepaalde provinsie verbind kan word nie. Mkhize het Suid-Afrikaners aangemoedig om hulself te laat toets en gesê baie moet nog in die volgende twee weke op dié gebied gedoen word. Hy is egter in sy skik met die mate van selfvertroue waarmee mediese personeel optree. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief. Die aantal Covid-19-gevalle in Suid-Afrika.